Nariadenie Komisie (ES) č. 2151/2003
zo 16. decembra 2003,
ktorým sa mení a dopĺňa nariadenie Európskeho parlamentu a Rady (ES) č. 2195/2002 o Spoločnom slovníku obstarávania (CPV)
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 2195/2002 z 5. novembra 2002 o spoločnom slovníku obstarávania (CPV) [1], a najmä na jeho článok 2,
keďže:
(1) Nariadenie (ES) č. 2195/2002 zaviedlo jednotný klasifikačný systém uplatniteľný na verejné obstarávanie s cieľom zjednotiť odkazy používané obstarávateľmi na opis predmetu obstarávania.
(2) Možno je potrebné prispôsobiť alebo zmeniť a doplniť štruktúru a kódy CPV vo svetle vývoja trhov a potrieb užívateľov.
(3) Štruktúra a kódy CPV by mali byť aktualizované tak, aby zohľadňovali osobitné potreby vyjadrené členskými štátmi a užívateľmi CPV a aby sa opravili materiálne chyby, ktoré boli objavené v rôznych jazykových verziách.
(4) Technické úpravy a zlepšenia zistené počas legislatívneho procesu vedúceho k prijatiu nariadenia (ES) č. 2195/2002, ktoré však nemohli byť v tom nariadení zohľadnené, by mali byť uvedené v prílohách k tomu nariadeniu.
(5) Vo svojom stanovisku [2] k návrhu nariadenia o CPV poukázal Výbor regiónov na to, že je potrebné zlepšiť zatriedenie liekov a odporučil založiť štruktúru a číselné znaky CPV pre liečivá na "Anatomicko-terapeuticko-chemickom" (ATC) systéme zatriedenia vypracovanom Svetovou zdravotníckou organizáciou (WHO).
(6) Zúčastnené strany a používatelia CPV predniesli osobitné návrhy pre zlepšenie CPV.
(7) Aktualizácia číselných znakov a štruktúry CPV by sa mala odzrkadliť v ilustračných tabuľkách znázorňujúcich zhodu medzi CPV a Provizórnou ústrednou klasifikáciou produkcie (CPC prov.) Spojených národov, Odvetvovou klasifikáciou ekonomických činností v Európskych spoločenstvách (NACE Rev.1) a kombinovanou nomenklatúrou (KN).
(8) V záujme zrozumiteľnosti by mali byť CPV ako aj tabuľka uvádzajúca súvislosti medzi CPV a CPC Prov. úplne nahradené. Všetky zmeny a doplnenia číselných znakov CPV alebo ich popisov by mali byť uvedené v zozname v novej samostatnej prílohe k nariadeniu (ES) č. 2195/2002.
(9) Nadobudnutie účinnosti nariadenia Komisie (ES) č. 204/2002 z 19. decembra 2001 [3], ktoré mení a dopĺňa nariadenie Rady (EHS) č. 3696/93 o Štatistickej klasifikácii produkcie podľa činnosti v EHS (KPČ) v Európskom hospodárskom spoločenstve spôsobilo zastaranosť informácií uvedených v prílohe II k nariadeniu (ES) č. 2195/2002, ktoré uvádzajú súvislosti medzi CPV a KPČ 96.
(10) V spoločnom stanovisku (ES) č. 33/2002 z 20. marca 2003 prijatom Radou s cieľom prijatia smernice Európskeho parlamentu a Rady o koordinácii postupov udeľovania verejných zmlúv na verejné práce a verejných zmlúv na služby [4] a v spoločnom postoji (ES) č. 34/2003 z 20. marca 2003 prijatom Radou s cieľom prijatia smernice Európskeho parlamentu a Rady koordinujúcej postupy obstarávania subjektov pôsobiacich v sektoroch vody, energetiky, dopravy a poštových služieb [5], nie sú stanovené oblasti výrobkov prostredníctvom odkazu na Štatistickú klasifikáciu produkcie podľa činnosti v EHS (KPČ).
(11) Z týchto dôvodov nie je vhodné aktualizovať tabuľku uvádzajúcu súvislosti medzi CPV a KPČ 96 uvedenú v prílohe II k nariadeniu (ES) č. 2195/2002. Tá príloha by preto mala byť vymazaná.
(12) Nariadenie (ES) č. 2195/2002 by preto malo byť náležito zmenené a doplnené.
(13) Opatrenia ustanovené v tomto nariadení sú v súlade so stanoviskom Poradného výboru pre verejné obstarávanie,
PRIJALA TOTO NARIADENIE:
Článok 1
Nariadenie (ES) č. 2195/2002 sa mení a dopĺňa takto:
Príloha I sa nahrádza textom uvedeným v prílohe I tohto nariadenia;
Príloha II sa nahrádza textom uvedeným v prílohe II tohto nariadenia;
Príloha III sa nahrádza textom uvedeným v prílohe III tohto nariadenia;
Príloha IV sa nahrádza textom uvedeným v prílohe IV tohto nariadenia;
Príloha V sa nahrádza textom uvedeným v prílohe V tohto nariadenia.
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 16. decembra 2003